Diari Oficial de la Generalitat Valenciana


Sumari del DOGV 3609, del 21-10-1999 (1999/8983)

DECRET 195/1999, de 19 d'octubre, del Govern Valencià, pel qual s'aprova l'Oferta d'Ocupació Pública de 1999 per al personal de l'administració del Govern Valencià.
--------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1999/10/19/195/dof/vci/html**

### Dades del document

Número de DOGV
:   3609

Data del DOGV
:   21-10-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/8983


Data del document
:   19-10-1999

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * personal sanitari
    * concurs administratiu
    * professió administrativa
    * enginyeria civil
    * oferta d'ocupació
    * enginyer

DECRET 195/1999, de 19 d'octubre, del Govern Valencià, pel qual s'aprova l'Oferta d'Ocupació Pública de 1999 per al personal de l'administració del Govern Valencià. [1999/S8983]
  
La Llei 49/1998, de 30 de desembre, de Pressupostos Generals de l'Estat per a 1999, estableix els criteris generals que han de regir en la incorporació d'efectius al servei del sector públic, i disposa en l'article 21.1 que les convocatòries de places per a ingrés de nou personal es concentraran en els sectors, funcions i categories professionals que es consideren absolutament prioritaris o que afecten el funcionament dels serveis públics essencials, i, en tot cas, el nombre de places de nou ingrés inferior haurà de ser inferior al 25% de la taxa de reposició d'efectius.
  
No obstant això, segons allò que s'ha disposat en l'últim paràgraf de l'article i apartat citats, s'autoritza les administracions públiques a convocar els llocs de treball o places que, estant pressupostàriament dotats i inclosos en les seues relacions de llocs de treball, catàlegs o plantilles, es troben exercits interinament o temporalment.
  
En el marc d'aquest apartat del mencionat article 21, que té caràcter bàsic i es dicta a l'empara dels articles 149.1.18a i 156.1 de la Constitució, la Llei 11/1998, de 29 de desembre, de Pressupostos de la Generalitat Valenciana per a l'exercici 1999, regula l'Oferta d'Ocupació Pública en l'article 30, i establix, en semblants termes, que durant l'any 1999 les convocatòries per a ingrés de nou personal es concentraran en els sectors, funcions i grups que es consideren prioritaris o que afecten el funcionament dels serveis públics essencials. En tot cas, el nombre de places de nou ingrés haurà de ser inferior al 25% de la taxa de reposició d'efectius.
  
La Llei de Pressupostos Valenciana per a 1999 preveu, no obstant això, que el criteri establit en l'apartat anterior «no serà d'aplicació al Cos d'Inspectors de Tributs de la Generalitat creat per la Llei 14/1997, que va afegir una disposició addicional, la novena, a la Llei de la Funció Pública Valenciana, la provisió del qual es determinarà d'acord amb els plans que siguen establits per la Conselleria d'Economia, Hisenda i Administració Pública per a la cobertura de la corresponent plantilla», i afegix que, malgrat el que s'ha disposat en el paràgraf primer de l'article 30.1, «podran convocar-se els llocs o places que, estant pressupostàriament dotats i inclosos en les relacions de llocs de treball o plantilles degudament aprovades, es troben exercits interinament o temporalment».
  
L'apartat 2 del mateix article disposa que «el Govern Valencià, amb els límits establits en l'apartat anterior, podrà autoritzar a través de l'oferta d'ocupació pública, a proposta de la Conselleria d'Economia, Hisenda i Administració Pública, i a iniciativa de les conselleries competents en la matèria, amb l'informe favorable de la Direcció General de Pressupostos, la convocatòria de places vacants de nou ingrés que es referisquen al personal del Cos d'Inspectors de Tributs de la Generalitat Valenciana, així com dels llocs o places a què es refereix l'últim paràgraf de l'apartat primer d'aquest article».
  
Correspon, per tant, al Govern Valencià, autoritzar les convocatòries públiques en les quals concórrega algun d'aquests supòsits, i es consideraran, en tot cas, excepcions al context global de restricció pressupostària. Aquestes restriccions respecte a la incorporació de personal extern induïxen al desenrotllament de mecanismes interns que permeten una major distribució de recursos humans, a una més ajustada avaluació de les necessitats de personal i a una millor ordenació dels processos de gestió en matèria d'accés, mobilitat i distribució d'efectius.
  
Per tant, i d'acord amb els criteris exposats, s'oferixen únicament llocs de treball i, si fa el cas, places d'urgent i necessària cobertura i dotats pressupostàriament, exercits interinament o temporalment, excepte les excepcions legalment previstes, tant d'aquells grups que han de servir de base al personal directiu de l'administració, com d'aquells altres que per la seua especialitat responen a necessitats inajornables.
  
En el present decret es presta una especial atenció al compliment de les previsions legals i reglamentàries de la normativa valenciana d'aplicació en matèria de promoció interna, consistent en l'ascens d'un grup de titulació a l'immediat superior, d'acord amb la seua titulació específica, que l'article 50.1 del Text Refós vigent de la Llei de la Funció Pública Valenciana concep com una de les possibilitats de la carrera administrativa del personal funcionari, i que la llei imposa, en l'article 53.1, a la Generalitat Valenciana l'obligació de facilitar-la a dit personal.
  
S'inclou, així mateix, com en anteriors ofertes, la incorporació a la funció pública del personal discapacitat, i es reserva a tal fi un percentatge en les respectives proves selectives, les quals es convocaran separades de les de la resta del personal.
  
És competència del Govern Valencià l'aprovació de l'Oferta d'Ocupació Pública, de conformitat amb allò que s'ha previst en l'article 26.b, de la Llei de la Funció Pública Valenciana, Text Refós vigent.
  
En conseqüència, prèvia negociació amb les organitzacions sindicals més representatives, a proposta del conseller de Justícia i Administracions Públiques i prèvia deliberació del Govern Valencià, en la reunió del dia 19 d'octubre de 1999,
  
DECRETE
  
Article 1. De l'oferta d'ocupació pública
  
De conformitat amb allò que s'ha previst en els articles 22 de la Llei de la Funció Pública Valenciana, Text Refós de 24 d'octubre de 1995, i 2 del Reglament de Selecció, Provisió de Llocs de Treball i Carrera Administrativa del personal comprés en l'àmbit d'aplicació de dita llei, aprovat pel Decret 33/1999, de 9 de març, del Govern Valencià (DOGV núm. 3.477, de 20 de juliol), donant compliment a les previsions contingudes en l'article 30 de la Llei 11/1998, de 29 de desembre, de Pressupostos de la Generalitat Valenciana per a l'exercici 1999, s'aprova l'oferta d'ocupació pública per a 1999 corresponent al personal de l'administració del Govern Valencià i s'autoritzen les convocatòries de les proves selectives que procedisquen per a la cobertura dels llocs de treball i, si fa el cas, places que conté, en els termes que s'establixen en el present decret.
  
Article 2. Contingut de l'oferta
  
En l'oferta s'inclouen llocs de treball i places que, estant pressupostàriament dotats i inclosos en les relacions de llocs de treball o plantilles degudament aprovades, es troben exercits per personal funcionari interí i laboral temporal, així com les vacants amb dotació pressupostària dels sectors, funcions i grups que es consideren prioritaris o que afecten el funcionament dels serveis públics essencials, la provisió de les quals es preveu realitzar durant el present exercici i que es troben detallats en l'annex del present decret.
  
Article 3. Promoció interna
  
1. Amb caràcter general, en cada convocatòria es reservarà el 40% dels llocs oferits per a ser proveïts per promoció interna, en els termes establits en els articles 53 de la Llei de la Funció Pública Valenciana i 37 del Reglament de Selecció i Provisió. Dits llocs podran proveir-se mitjançant convocatòries independents de les d'ingrés, de conformitat amb allò que s'ha previst en els mencionats articles.
  
2. Amb independència de la previsió general continguda en l'anterior apartat, i en compliment de les disposicions que respectivament se citen de la Llei de la Funció Pública Valenciana, text refós citat, i del Reglament de Selecció i Provisió, en l'últim trimestre de 1999 es convocaran els següents processos selectius de promoció interna:
  
a) Els processos específics previstos en la disposició addicional quarta del reglament per al personal funcionari que siga titular, amb destinació definitiva, de llocs de treball classificats per a ser proveïts indistintament per dos grups de titulació successius i que pertanga al grup inferior. En el cas de superar els processos, s'adscriurà el personal aspirant, amb caràcter definitiu, als llocs de treball que exercia.
  
b) Els previstos en la disposició addicional vuitena de la Llei de la Funció Pública Valenciana i la disposició transitòria tercera del Reglament, per a l'accés al grup C de l'administració general des del grup D del mateix sector, i que afectarà 148 llocs del primer de dits grups de titulació que estiguen vacants o proveïts amb caràcter temporal.
  
c) Els processos específics previstos en la disposició transitòria primera de l'esmentat reglament per a regularitzar les situacions derivades del procés d'estructuració de l'administració pública valenciana i que afecten el personal que, en la data d'entrada en vigor del reglament, complisca les condicions previstes en l'apartat primer de la disposició transitòria tercera de la Llei de la Funció Pública Valenciana, personal que, en cas de superar els processos selectius, serà adscrit amb caràcter definitiu als llocs de treball que exercia.
  
Article 4. Reserva a discapacitats
  
1. D'acord amb allò que s'ha establit en la Llei 13/1982, de 7 d'abril, d'Integració Social dels Minusvàlids, en les proves selectives, incloses les corresponents a promoció interna, seran admeses les persones amb discapacitats en igualtat de condicions amb els altres aspirants. A més a més, conforme a allò que s'ha previst en la disposició addicional segona del Text Refós de la Llei de la Funció Pública Valenciana, s'establirà una reserva no inferior al 3% de les vacants per a ser cobertes per personal amb discapacitat de grau igual o superior al 33%, de mode que progressivament s'arribe al 2% dels efectius totals del personal al servei de l'administració del Govern Valencià, sempre que supere les proves selectives i que, en el seu moment, acredite l'indicat grau de discapacitat i la compatibilitat amb l'exercici de les tasques i funcions corresponents.
  
2. Als efectes d'aquest article, correspondrà als òrgans competents de la Generalitat Valenciana, de l'administració general de l'Estat i d'altres comunitats autònomes l'acreditació de la condició de persona amb el grau de discapacitat previst.
  
La compatibilitat amb l'exercici de tasques i funcions podrà ser acreditada tant pels citats òrgans com per l'administració sanitària. En totes les convocatòries es farà indicació expressa de dita competència.
  
Si en el desenrotllament de les proves selectives se susciten dubtes raonables al tribunal respecte a la compatibilitat funcional d'una o d'un aspirant, es podrà demanar el corresponent dictamen de la comissió que, integrada per personal de l'equip de valoració i orientació de la conselleria competent en dita matèria i de la Direcció General de Funció Pública, es preveu en l'article 9.5 del Reglament de Selecció, Provisió de Llocs de Treball i Carrera Administrativa; en aquest cas, la persona aspirant podrà participar condicionalment en el procés selectiu, i quedarà en suspens la resolució definitiva sobre l'admissió o exclusió de les proves fins a la recepció del dictamen.
  
3. Per a donar compliment de la reserva no inferior al 3% de les vacants a què es refereix el primer apartat d'aquest article, la selecció del personal discapacitat es realitzarà mitjançant convocatòries específiques, separades de les de la resta del personal i dirigides exclusivament a les persones afectades per discapacitat que opten per aquestes convocatòries.
  
Article 5. Publicitat de les convocatòries
  
Les convocatòries que es deriven de la present oferta es publicaran en el Diari Oficial de la Generalitat Valenciana. En aquestes els aspirants podran optar per realitzar les proves en qualsevol dels dos idiomes oficials de la Comunitat Valenciana.
  
Article 6. Proves d'accés i tribunals de selecció
  
1. De conformitat amb allò que s'ha previst en l'article 3 del Reglament de Selecció i Provisió, l'ingrés del personal al servei de la Generalitat Valenciana es realitzarà mitjançant convocatòria pública i es regirà per les bases de la convocatòria respectiva, que serà, amb caràcter ordinari, el sistema de selecció del personal de la Generalitat, que es realitzarà sota els principis d'igualtat, mèrit i capacitat, el de superació de proves selectives o oposició, i es podrà utilitzar, quan s'estime més adequat en raó de les funcions a exercir, el de concurs oposició, sense perjuí d'allò que s'ha establit en el conveni col·lectiu per a llocs de naturalesa laboral.
  
En conseqüència, les proves d'accés corresponents a la present oferta, d'acord amb el que s'establisca en les respectives convocatòries, podran consistir en:
  
1.1 Oposició:
  
a) Qüestionari de preguntes en forma de test amb respostes alternatives de què només una serà la correcta.
  
b) Exercici escrit consistent en el desenrotllament de temes del programa que, posteriorment, si així ho preveu la convocatòria, haurà de ser llegit davant del tribunal.
  
c) Exercici de contingut pràctic que, posteriorment, haurà de ser llegit davant del tribunal quan així ho preveja la convocatòria.
  
d) Exercicis de coneixements d'idiomes comunitaris i de valencià, que podran contindre elements escrits i orals segons es determine en les corresponents convocatòries.
  
e) Per a llocs de naturalesa funcionarial, si fa el cas, curs de formació, període de pràctiques en l'administració de la Generalitat Valenciana, o ambdós conjuntament, en els termes que s'establisca en les corresponents convocatòries, que hauran de ser superats segons allò que s'ha previst en l'article 6 del Reglament de Selecció de Personal, Provisió de Llocs de Treball i Carrera Administrativa del personal comprés en l'àmbit d'aplicació de la Llei de la Funció Pública Valenciana.
  
1.2 Concurs oposició que, si fa el cas, es desenrotllarà d'acord amb allò que s'ha previst en cada convocatòria.
  
2. Tant les qüestions del test com els temes objecte de la resta d'exercicis seran elaborats pel tribunal de selecció, si bé aquests podran comptar amb la col·laboració d'especialistes en els termes previstos en els apartats 3 i 4 de l'article 8 del citat Reglament de Selecció, Provisió de Llocs de Treball i Carrera Administrativa.
  
Els exercicis previstos en els apartats a), b) i c) tindran el caràcter d'obligatoris i eliminatoris. Els exercicis en l'apartat d) tindran el caràcter d'obligatoris i no eliminatoris.
  
3. La confidencialitat de les proves en el procés de traducció, mecanització, reproducció i custòdia fins al moment de l'examen, així com la vigilància dels exercicis una vegada realitzats, seran garantides pel tribunal de selecció i per la Direcció General de Funció Pública.
  
4. Els tribunals de selecció seran designats d'acord amb allò que s'ha establit en els articles 13 de la Llei de la Funció Pública Valenciana i 8 del mencionat Reglament de Selecció, Provisió de Llocs de Treball i Carrera Administrativa, i se subjectaran en el seu règim i funcionament a allò que s'ha establit en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i a allò que s'ha previst en el repetit reglament, sense perjuí del que s'ha establit en el conveni col·lectiu per a llocs de naturalesa laboral.
  
5. El nomenament dels membres del tribunal de selecció s'efectuarà amb posterioritat a la publicació de les llistes provisionals d'admesos a les proves selectives, per tal de possibilitar les previsions contingudes en els articles 28 i 29 de la mencionada Llei 30/1992, de 26 de novembre, i s'haurà de publicar en el Diari Oficial de la Generalitat Valenciana amb una antelació mínima d'un mes a la data de començament de les proves.
  
Article 7. Accés de nacionals dels altres estats membres de la Unió Europea
  
Les convocatòries objecte de la present oferta d'ocupació pública reflectiran en les seues bases que els nacionals dels altres estats membres de la Unió Europea podran accedir en igualtat de condicions que els espanyols a totes les ocupacions públiques, de naturalesa tant funcionarial com laboral, llevat que suposen una participació directa o indirecta en l'exercici del poder públic o en les funcions que tenen per objecte la salvaguarda dels interessos de l'estat o de les administracions públiques.
  
Disposicions addicionals
  
Primera
  
La Direcció General de Funció Pública organitzarà les proves selectives per a l'ingrés en l'administració de la Generalitat Valenciana que es deriven de les convocatòries objecte de la present oferta d'ocupació pública. Dites proves es concretaran en les respectives convocatòries en raó del nombre de llocs, naturalesa jurídica d'aquests i corresponents grups de titulació.
  
Segona
  
La Direcció General de Funció Pública establirà en les corresponents convocatòries els models de sol·licitud per a participar en els procediments d'ingrés i els sistemes de pagament de drets d'examen.
  
Disposició final
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 19 d'octubre de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,
  
SERAFÍN CASTELLANO GÓMEZ
  
Annex
  
Oferta d'ocupació pública 1999
  
I. Sector d'administració general Oferta
  
Grup A 150
  
Grup D 350
  
Total administració general 500
  
II. Sector d'administració especial
  
Grup A
  
1. Llicenciats Medicina 40
  
Modalitat 1 (Medicina Assistencial) 20
  
Modalitat 2 (Administració Sanitària) 20
  
2. Llicenciats Arquitectura 20
  
3. Enginyers de Camins 15
  
4. Enginyers agrònoms 35
  
5. Llicenciats en Veterinària 43
  
6. Inspectors de tributs 34
  
7. Col·laborador científic adjunt IVIA 2
  
Grup B
  
1. Enginyers tècnics agrícoles 50
  
2. Enginyers tècnics obres públiques 8
  
Grup D
  
1. Vigilants obres públiques 5
  
Total administració especial 252
  
III. Laborals
  
Grup D
  
1. Auxiliars de Clínica 70
  
2. Conductors mecànics 30
  
3. Cuidadors 50
  
4. Auxiliars explotació portuària 6
  
5. Laborants 4
  
Grup E
  
1. Ajudants de residència/serveis 125
  
Total laborals 285


Còpia Permalink ELI